**Vacunar-se salva vides – i els rotaris ho sabem bé**

*Per Montse Moral, governadora del districte 2202 de Rotary International*

Del 24 al 30 d’abril celebrem la Setmana Mundial de la Immunització, i des de Rotary volem recordar una cosa molt senzilla, però molt poderosa: les vacunes salven vides.

Pot semblar una frase feta, però les dades ho confirmen. Només en els darrers 50 anys, les vacunes han salvat més de 150 milions de persones. Avui dia continuem comptant amb la seva protecció davant de malalties greus i, en alguns casos, mortals. La poliomielitis n’és un dels millors exemples.

Des de fa més de 35 anys, els rotaris d’arreu del món treballem per eradicar aquesta malaltia. I ho estem aconseguint: els casos de pòlio han disminuït un 99,9 % gràcies a campanyes massives de vacunació, a una xarxa global de voluntariat i a la col·laboració amb organismes com l’Organització Mundial de la Salut i UNICEF.

Aquesta no és només una història d’èxit de Rotary. És una història d’esperança, de ciència, de solidaritat. Una història que demostra de què som capaços quan treballem plegats.

Per això és tan important no abaixar la guàrdia. Encara hi ha països on la pòlio no s’ha eradicat del tot, i en molts altres, persisteixen dubtes sobre el valor de la immunització. Davant d’això, vacunar-se és un acte de responsabilitat, perquè no només protegeix qui rep la vacuna, sinó també aquells que l’envolten, especialment els més vulnerables. Necessitem continuar confiant en la ciència, donar suport decidit a les campanyes de vacunació i demanar als nostres representants que mantinguin el compromís polític i econòmic per protegir les generacions futures.

La lluita contra la pòlio ha estat, i continua sent, una de les grans missions de Rotary. Una missió que duem a terme amb orgull, amb perseverança i amb la convicció que un món sense pòlio està cada cop més a prop. Continuem creient en el poder de les vacunes.

**Montse Moral**Governadora del Districte 2202
Rotary International
<https://rotary2202.es>